Torsten Schack Pedersen (V), 2023-09-07:
Finanslovsforslaget er ansvarligt, det puster ikke til inflationen, og det er helt afgørende, for den høje inflation har presset os alle, den har presset familierne, og den har presset virksomhederne.
Det går godt for dansk økonomi.
Beskæftigelsen er rekordhøj.
Inflationen er som sagt dæmpet, og der er styr på de offentlige finanser.
Derfor er det en flot fortælling, som Venstres formand og økonomiminister Jakob Ellemann-Jensen kunne præsentere i den økonomiske redegørelse for dansk økonomi forleden.
Det kunne han, fordi vi står på et grundlag af årtiers ansvarlige økonomiske politik og reformer – reformer, der har gjort, at det bedre kan betale sig at arbejde, senest også særlig for vores seniorer, hvor modregning af egen eller ægtefælles arbejdsindkomst er fortid, og hvor vi kan glæde os over, at aldrig har vi haft så meget international arbejdskraft i Danmark.
De sidste 10 år er 150.000 med international baggrund kommet i arbejde i Danmark.
Det skyldes ansvarlige regeringers beslutninger; det skyldes, at vi har sikret, at det bedre kan betale sig at arbejde.
Det er ansvarlige og fornuftige beslutninger, som vi, når man har været med til det igennem mange år, jo ved ikke altid var lige populære, da vi gennemførte dem.
Men i dag, sjovt nok, er der jo ingen, der brokker sig over den stærke økonomi, som hviler på de reformer, der er gennemført.
Det er derfor, at beskæftigelsen fortsætter med at sætte rekord; aldrig har så mange været i beskæftigelse.
Og alt det har jo selvfølgelig også et udgangspunkt i, at vi har et stærkt dansk erhvervsliv, for det er rigtig godt for danskerne og dansk økonomi, når vi i Danmark har en enestående succes som Novo Nordisk, men også masser af dygtige små og mellemstore virksomheder, som hver dag leverer en fremragende indsats for at udvikle, for at innovere, for at forske, for at sikre konkurrenceevnen, for at sikre stabile arbejdspladser.
Novo Nordisk er, som vi alle kender, en hæderkronet virksomhed, hvis evne grundlæggende bygger på at forske og udvikle ny medicin til gavn for millioner af mennesker.
Det er ikke en succes, der er kommet af sig selv, for det er en succes, der kræver, at vi er med til at sikre ordentlige konkurrencevilkår i det danske samfund, og derfor er det også, at det er regeringens mål, at vi skal sikre en permanent forhøjelse af forsknings- og udviklingsfradraget.
Det er vigtigt for vores virksomheder, og finansloven indeholder også en markant styrkelse af indsatsen over for iværksætteri, for det er den måde, vi som politikere kan være med til at skabe rammerne for at sikre de næste store danske erhvervseventyr og dermed forudsætningen for dansk økonomi på.
Regeringen har præsenteret et stærkt finanslovsforslag.
Der er mange vigtige resultater, som jeg særlig som Venstremand er stolt af.
For vi får gennemført en lang række af de mærkesager, som vi har kæmpet for i lang tid.
Nu får vi gjort noget ved det.
Vi sikrer, at den kommende finanslov sikrer en bedre fordeling mellem land og by.
Vi kommer også til at løfte domstolenes økonomi.
Ventetiderne er for lange.
Ambitionen er, at vi skal halvere ventetiderne, for det er urimeligt, at et offer kan vente årevis på, at gerningsmanden bliver dømt.
Og vi har afsat markant flere midler til en ambitiøs iværksætterstrategi, for det skal være mere attraktivt for driftige borgere at skabe og udvikle nye virksomheder.
Vi investerer i vores sundhedsvæsen.
Kræftområdet skal løftes, og vi skal sikre kortere ventetider, og så leverer vi med finansloven et historisk løft af psykiatrien.
Det har været forsømt i mange år, og de borgere, der har svære psykiske udfordringer, fortjener en langt, langt bedre behandling.